
ВЪПРОСИ И ОТГОВОРИ
ПО ПРОЦЕДУРА ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ЧРЕЗ ПОДБОР НА ПРОЕКТНИ ПРЕДЛОЖЕНИЯ BG05SFPR001-1.007 „ОГРАМОТЯВАНЕ НА ВЪЗРАСТНИ (ЧРЕЗ ПОДБОР)“
към 09.06.2025 г.

ВЪПРОС 1 от 07.05.2025 г. (Q001 постъпил чрез ИСУН):
Привет от Бургас!
Директор съм на училище, което е участвало в предишната фаза на проекта "Ограмотяване за възрастни - 2". Тогава не бяхме заложили възможност да се обучават други лица освен български граждани, но в процеса на работа имахме питания от лица, които са граждани на чужди държави, или имат постоянно пребиваване в България, които искаха да учат български език. Това са предимно украинци, руснаци, има няколко граждани на Казахстан, Турция и др., които заявяват желание да се обучават при нас. Възможно ли е да заложим в проекта лица, граждани на чужди държави, които не са със статут "бежанци", а живеят в квартала и желаят да се обучават, да научат езика по-добре и да получат удостоверение за завършен клас?
Благодаря и успешен ден! 
ОТГОВОР:
Допустимите целеви групи по настоящата процедура, съгласно Условията за кандидатстване, са „Лица над 16 години с основно или по-ниско образование (без завършени класове от началния и/или прогимназиалния етап; неграмотни или слабо грамотни лица; лица, отпаднали от системата на образованието; безработни лица) – младежи, възрастни извън задължителната училищна възраст, младежи и възрастни от маргинализирани групи като роми, както и такива търсещи или получили международна/временна закрила и/или право на убежище“.
Процедурата е насочена към включване на лица от целевите групи (лица над 16 години, които не са ученици и нямат завършен етап, клас, степен на основно образование) в курсове по ограмотяване (за придобиване на начален етап от основно образование) и курсове за придобиване на компетентности от прогимназиалния етап на основно образование (5, 6 и 7 клас от прогимназиалния етап на основно образование и за придобиване на основно образование). Всеки от курсовете следва да завършва с ясен краен резултат – удостоверение по реда на чл. 168 в съответствие със Закона за предучилищното и училищното образование – завършен начален етап от основното образование (1-4 клас) и/или завършено основно образование (7 клас) и/или завършен клас от прогимназиалния етап на основното образование (5-6 клас). В тази връзка самостоятелно изучаване на български език е извън обхвата на настоящата процедура.

ВЪПРОС 2 от 09.06.2025 г. (Q002 постъпил чрез ИСУН):
Уважаеми дами/господа,
1. При остойностяване на индикатор EECO09, молим за разяснение в следните ситуации:
 1.1 Ако едно лице, в рамките на проекта преминава курсове за придобиване на компетентности последователно в 5ти, 6ти и 7ми клас, се брои един път?
 1.2 Ако едно лице, в рамките на проекта преминава начален етап, след което 5ти, 6ти и 7ми клас се включва в индикатора два пъти?
2. При остойностяване на индикатор EECR03, лице което завършва успешно напр. 6ти клас, се брои един път, ако същото завърши успешно и 7ми клас се брои втори път? Или с други думи този индикатор следва да е отражение на единичните разходи в бюджета?
ОТГОВОР:
1. и 2. Едно лице може да участва в повече дейности по процедурата (курсове за ограмотяване; курсове за придобиване на компетентности от прогимназиалния етап на основно образование за всеки от 5, 6 и 7 клас; процедури за валидиране на умения и компетентности) със съответните допустими разходи съгласно Условията за кандидатстване, но се брои еднократно при определяне стойностите на индикаторите за изпълнение (краен продукт) и на индикаторите за резултат, като дублиране на лица е недопустимо.
Индикаторите не са еквивалент на единичните разходи. В случай че някои участници преминават през различни дейности, връзката между общия брой на участниците и единичните разходи трябва да е видима в плана за изпълнението на дейностите.

Иван Попов

Изп. директор и Ръководител на УО на ПО

